Source: https://www.tek.fi/fi/tyoelama/lakipalvelut/lakitieto/luottamusvaltuutettu
Timestamp: 2019-04-26 03:43:01+00:00
Document Index: 14658149

Matched Legal Cases: ['§ 4', '§ 1', '§ 2', '§ 1', '§ 1', '§ 2', '§ 1']

Luottamusvaltuutettu | TEK.fi
EtusivuPalvelutLakipalvelutLakitietoLuottamusvaltuutettu
Työsopimuslaissa säädetään, että "työntekijät, joilla ei ole työnantajaa työehtosopimuslain nojalla sitovassa työehtosopimuksessa tarkoitettua luottamusmiestä, voivat valita keskuudestaan luottamusvaltuutetun". Säännöksestä käy ilmi, että luottamusvaltuutettu on luottamusmiehiin nähden toissijainen. Tämän vuoksi luottamusvaltuutetun voivat valita vain ne työntekijät, joilla ei ole työehtosopimuksen mukaista luottamusmiestä. Säännöksellä on pyritty varmistamaan, että kaikilla työntekijöillä ja henkilöstöryhmillä on mahdollisuus valita itselleen edustaja. Työntekijöiden on aina valittava luottamusvaltuutettu keskuudestaan, eli hänen on aina oltava saman työpaikan työntekijä.
Laissa ei ole lainkaan säännöksiä luottamusvaltuutetun valintamenettelystä, vaan tämä on jätetty työntekijöiden itsensä päätettäväksi. Vaalitapa on siis vapaamuotoinen ja siksi vaalit voidaan kussakin tapauksessa järjestää tarkoituksenmukaisimmalla tavalla. Epäselvyyksien välttämiseksi luottamusvaltuutetun valinnasta on aina syytä ilmoittaa heti kirjallisesti työnantajalle. Työsopimuslain työnantajaa velvoittavat säännökset tulevat nimittäin sovellettavaksi yleensä vasta siitä ajankohdasta, jolloin ilmoitus on tehty. Esimerkiksi luottamusvaltuutetun alla kuvattu erityinen suoja tulee voimaan vasta ilmoituksen tekemisestä.
Luottamusvaltuutetun tehtävistä ja toimivallasta on määräyksiä useissa laeissa. Tässä luettelo tärkeimmistä tehtävistä:
lomauttamisia koskeva työnantajan ennakkoselvitysvelvollisuus voidaan täyttää neuvottelemalla asiasta luottamusvaltuutetun kanssa
luottamusvaltuutettu voi sopia työaikalaissa tarkoitetusta lisäyiltyöstä
luottamusvaltuutettu voi sopia työaikalaissa tarkoitetusta vuorokausilevon tilapäisestä lyhentämisestä
luottamusvaltuutetulla on oikeus nähdä edustamiensa työntekijöitten työtä koskeva työaikakirjanpito ja heidän työaikaansa koskevat sopimukset
Lisäksi työntekijät voivat erikseen enemmistöpäätöksin valtuuttaa luottamusvaltuutetun edustamaan heitä valtuutuksessa määrätyissä työsuhteita ja työoloja koskevissa asioissa. Syytä on myös todeta, että jokainen työntekijä voi tietenkin erikseen valtuuttaa luottamusvaltuutetun toimimaan hänen "asiamiehenään" jossakin työsuhdettaan koskevassa asiassa.
Työnantaja saa irtisanoa luottamusvaltuutetun työsopimuksen hänen henkilöönsä liittyvällä irtisanomisperusteella vain, jos niiden työntekijöiden enemmistö, joita luottamusvaltuutettu edustaa, antaa siihen suostumuksensa. Työnantaja saa irtisanoa luottamusvaltuutetun työsopimuksen taloudellisella ja tuotannollisella irtisanomisperusteella tai saneerausmenettelyn yhteydessä taikka työnantajan konkurssin perusteella vain, jos luottamusvaltuutetun työ päättyy kokonaan, eikä työnantaja voi järjestää hänelle hänen ammattitaitoaan vastaavaa tai hänelle muutoin sopivaa työtä tai kouluttaa häntä muuhun työhön. Työnantaja, joka on laissa säädettyjen perusteiden vastaisesti päättänyt luottamusvaltuutetun työsopimuksen, on määrättävä maksamaan korvausta työsopimuksen perusteettomasta päättämisestä. Yksinomaisena korvauksena on suoritettava vähintään kolmen ja enintään 30 kuukauden palkka.
Lainkohdat: Työsopimuslaki 5 luku 2 § 4 mom, 5 luku 3 §, 7 luku 10 §, 9 luku 2 § 1 mom, 9 luku 3 § 2 mom, 12 luku 2 § 1 mom, 13 luku 3 §, 13 luku 4 §, 13 luku 11 § 1 mom, laki yhteistoiminnasta yrityksissä 2 luku 8 §, laki naisten ja miesten välisestä tasa-arvosta 10 §, työaikalaki 10 §, 11 §, 19 § 2 mom, 29 § 1 mom ja rikoslaki 47 luku 4 § ja 5 §